b'\n_START_ARTICLE_\nHarmonike Lubas & Sohn\n_START_PARAGRAPH_\nHarmonike Lubas & Sin je bilo podjetje, ki je izdelovalo diatoni\xc4\x8dne, kromati\xc4\x8dne in pa klavirske harmonike.\n_START_SECTION_\nUstanovitev\n_START_PARAGRAPH_\nFranc Lubas je \xc5\xbee leta 1888 v Dravogradu odprl podjetje za izdelavo harmonik in se, zahvaljujo\xc4\x8d svoji glasbeni izobrazbi, kmalu uveljavil. Pozneje je svojo dejavnost prenesel v Slovenj Gradec, po prvi svetovni vojni pa v Celovec, kjer je ustanovil tovarno za izdelavo harmonik; Harmonika-und Accordeon-Fabrik Fr.Lubas&Sohn._NEWLINE_V Dravogradu in pozneje v Slovenj Gradcu je Lubas izdeloval tako diatoni\xc4\x8dne kot kromati\xc4\x8dne harmonike, od preprostih do zahtevnih, dvovrstne, trivrstne z dodatnim gumbom na zgornjo vrstico, \xc5\xa1tiri- in tudi petvrstne, obi\xc4\x8dajno z dvojno uglasitvijo. Med diatoni\xc4\x8dnimi harmonikami so vsaj tri, ki jih je poimenoval \xc2\xbbspecialni kranjski model\xc2\xab._NEWLINE_V Celovcu pa je izdeloval tudi klavirske harmonike znamke Stradella-Piano. Izdeloval je tudi kov\xc4\x8dke za harmonike, opravljal servis tako svojih kot tujih izdelovalcev, jih ugla\xc5\xa1eval in tudi pou\xc4\x8deval igranje na harmoniko. Franc Lubas je umrl pri padcu po stopnicah leta 1933. Delo je prevzel njegov sin Franc Lubas II.\n_START_SECTION_\nMed in po drugi svetovni vojni\n_START_PARAGRAPH_\nMed drugo svetovno vojno, harmonike niso \xc5\xa1le toliko v prodajo, zato je tovarna za\xc4\x8dela izdelovati tudi pohi\xc5\xa1tvo in druge predmete iz lesa, verjetno za potrebo nem\xc5\xa1ke vojske._NEWLINE_Franc Lubas II je bil med vojno v nacisti\xc4\x8dni stranki in je imel po pri\xc4\x8devanjih, zelo velik vpliv, bilo naj bi re\xc4\x8deno celo, da je bil strankin predsednik. Sicer se je s harmonikami ukvarjal kot s sekundarnim poslom, zato ker je v ve\xc4\x8dini delal mizarska dela. Delo svojega o\xc4\x8deta bi lahko Lubas celo prerasel, \xc4\x8de ga ne bi potem leta 1945 zaradi politi\xc4\x8dnih razlogov umorili slovenski partizani._NEWLINE_V letih 1946/47 in 1952/53 je podjetje temeljito obnovilo strojni park. Do takrat pa je podjetje \xc5\xbee prevzel Rudolf Novak, ki izdeluje harmonike v Celovcu \xc5\xa1e danes.\n_START_SECTION_\nKonec podjetja\n_START_PARAGRAPH_\nPodjetje je prenehalo delovati okoli 1960. let, pri Lubasu pa se je izu\xc4\x8dilo ve\xc4\x8d delavcev, med njimi tudi poznej\xc5\xa1i izdelovalec harmonik, Anton Mervar.\n_START_SECTION_\nLubasovi vajenci\n_START_PARAGRAPH_\nLubas je v svojem \xc4\x8dasu izu\xc4\x8dil mnogo vajencev, ki so pozneje nadaljevali z izdelavo svojih harmonik. Med nekaj bolj znanimi vajenci so bili: \xc5\xbdeleznik in pa Flei\xc3\x9f. Lubasove harmonike so imele na svojih plo\xc5\xa1\xc4\x8dicah napisana imena \xc5\xa1tirih mest, tam kjer so bile Lubasove proizvodnje; Slovenj Gradec, Dravograd, Celovec in pa Ljubljana.'